Limpopo-studente maak amokSkade aan ‘n restaurant op die kampus. Foto: Twitter Studente aan die Universiteit van Limpopo se Turfloop-kampus het Maandagaand op ŉ verwoestingstog gegaan oor studieskuld. Kol. Ronel Otto, provinsiale polisiewoordvoerder, het Dinsdag gesê die studente het buitebande oor die hele kampus aan die brand gesteek, asook by verskeie winkels ingebreek en dit geplunder. ŉ Sekuriteitsvoertuig is ook onder meer aan die brand gesteek. “Die studente dring daarop aan dat alle uitstaande skuld afgeskryf moet word,” het Otto gesê. Altesaam 13 studente is in hegtenis geneem op aanklagte van openbare geweld en die besit van beweerde gesteelde goedere. Hulle moet binnekort in die hof verskyn. Meer inhegtenisnemings word verwag. Otto het gesê teen Dinsdagoggend was die situasie op die kampus kalm, maar die polisie se eenheid vir open­bare orde is op die toneel om dit te monitor.